FI Euroopan unionin virallinen lehti CE 78/353

(2004/C 78 E/0371)

KIRJALLINEN KYSYMYS E-3882/02

esittäjä(t): Helle Thorning-Schmidt (PSE) komissiolle

(13. tammikuuta 2003)

Aihe: Meksikon vapaakauppasopimus ja ihmisoikeuksien loukkaukset

EU ja Meksiko allekirjoittivat 8. joulukuuta 1997 vapaakauppasopimuksen, joka tuli voimaan 1. lokakuuta 2000. Tämä sopimus perustuu demokratian periaatteisiin ja ihmisoikeuksien kunnioittamiseen. Meksikoa koskevassa komission strategiapaperissa vuosiksi 2002—2006 todetaan lisäksi, että yksi unionin tavoitteista on ihmisoikeuksien kunnioittaminen.

Useat ihmisoikeusjärjestöt, muun muassa Amnesty International, ovat kyseenalaistaneet Meksikon tilanteen. Kidutusta sanotaan käytettävän edelleen laajalti ja nykyisen järjestelmän arvostelijoita vainotaan tai he katoavat. Lisäksi Amnesty kiinnittää huomiota siihen, että Meksikon hallitus teki The Inter-American Convention on Forced Disappearance of Persons -sopimusta ratifioitaessa tämän sopimuksen IX artiklaa koskevan varauman, jonka mukaan ”katoamisiin” osallistuneet sotilashenkilöt voidaan tuomita siviili-tuomioistuimessa eivätkä he voi vedota erityisiin etuoikeuksiin, kuten esimerkiksi immuniteettiin.

Onko komissio aloittanut Meksikon ihmisoikeustilannetta koskevia tutkimuksia? Jos on, minkälaisia tuloksia tutkimuksista on saatu? Jos tutkimuksia ei vielä ole aloitettu, aikooko komissio ryhtyä tutkimaan asiaa tarkemmin?

Mihin toimiin komissio aikoo ryhtyä, jos käy ilmi että ihmisoikeuksia jatkuvasti loukataan Meksikossa? Miten tämä vaikuttaa EU:n ja Meksikon väliseen kauppasopimukseen?

Chris Pattenin komission puolesta antama vastaus

(4. helmikuuta 2003)

Komissio haluaa vakuuttaa arvoisalle parlamentin jäsenelle, että taloudellista kumppanuutta, poliittista yhteensovittamista ja yhteistyötä koskeva sopimus (kokonaisvaltainen sopimus), joka tuli voimaan 1. lokakuuta 2000 ja joka muodostuu kolmesta pilarista — politiikasta, yhteistyöstä ja kaupasta — sisältää ns. demokratialausekkeen keskeisenä osana unionin ja Meksikon välisiä suhteita. Sopimukseen sisältyy myös ”velvoitteiden täyttämistä” koskeva lauseke, joka mahdollistaa sen, että unioni voi ottaa huomioon Meksikon ja jäsenvaltioiden ihmisoikeustilanteen arvioinnin oleellisena osana suhteitaan, ja joka tarjoaa osapuolille mahdollisuuden reagoida, jos sopimuksessa vahvistettujen tavoitteiden noudattamisessa epäonnistutaan.

Taloudellista kumppanuutta, poliittista yhteensovittamista ja yhteistyötä koskevan sopimuksen (kokonaisvaltaisen sopimuksen) ratifioinnista lähtien komissio on seurannut kehityskulkuja Meksikossa jopa tarkemmin, koska sopimuksessa institutionalisoidaan sujuva ja hedelmällinen poliittinen vuoropuhelu, jota käydään yhteisneuvostossa ja sekakomiteassa. Niissä kukin osapuoli voi vaihtaa tietoja nykyisestä tilanteesta tarkoituksena varmistaa parempien käytäntöjen toteutuminen.

Komissio on tietoinen henkilöiden sieppauksia koskevan Amerikan yleissopimuksen IX artiklaa koskevasta Meksikon hallituksen varaumasta. Meksikon hallituksen päätöksessä IX artiklaa koskevan varauman hyväksymisestä viitataan siihen, että Meksikon perustuslaki sallii sotatuomioistuimen käytön, kun asevoimiin kuuluva henkilö syyllistyy laittomaan tekoon. Komission mielestä on kuitenkin ollut rohkaisevaa, että presidentti Fox on yrittänyt asettaa ihmisoikeuskysymykset ensisijaisiksi poliittisessa asialistassaan ja saattaa aiempiin rikoksiin syyllistyneet oikeuden eteen. Vaikka komissio havaitsee tiettyjä puutteita oikeusjärjestelmässä, komissio pyrkii mahdollisuuksien mukaan tukemaan uudistuksia, joiden avulla luodaan uskottavampi, avoimempi ja toimivampi oikeusjärjestelmä. Syyskuussa 2002 tällä osa-alueella hyväksyttiin Meksikon oikeusjärjestelmän uudistamista koskeva unionin yhteistyöhanke.

On toivottavaa, että laajempi poliittinen vuoropuhelu ja keskitetty yhteistyö Meksikon kanssa kaikilla tasoilla varmistavat sen, että Meksikon käynnissä oleva ponnistelu uudistuksia kohti on menestyksekästä.